Seeroog van vullis, stank en stoepsitters | Netwerk24
16 Februarie 2017 12:05
Afgekoude ribbene, leeggedrinkte "Cape-Style"-wynhouers in bruinpapier-sakke lê voor die ingang na Clicks / Spur.
En om alles te kroon is daar gereeld "stoepsitters".
Op die hoek van Patersonstraat en die Hoofweg, by die Whale Coast-huisie, is die sypaadjie nie loopbaar nie – altans was nog nooit nie – en ná die laaste gebarste pyp is die stukke klippe en gemors nie ordentlik opgetel nie.
Om nie eens te praat van die rondlêers nie. Hul pluksels staan die hele wêreld vol. Net so vuil was dit onlangs in die hoek tussen die bottelstoor en Absa, waar vullis uitgekrap is. Hulle gaan ook toilet toe net daar waar hulle sit en lê. Genoeg is genoeg.
Dan noem die Overstrand-munisipaliteit dit 'n skoon dorp – dit is 'n afskuwelike vuil dorp. Die munisipaliteit kan tog seker die oortreders aanspreek, en die eienaars van die geboue en persele opdrag gee om te sorg dat dit skoon voor hul deure is. Algehele verval is so duidelik in Hermanus die afgelope tyd en dit is nie aanvaarbaar nie.